ЕхъулIэныгъэхэр я куэдщ
Хабзэ хъуауэ, Сэбаншыхэ я нэхъыжьхэм гъэ къэс зэхашэ я лъэпкъым къыхэкIа щIалэгъуалэ жыджэрхэм я зэхуэс. Еджэным, щIэныгъэ нэхъыщхьэ зэгъэгъуэтыным ехъулIэныгъэ лъагэхэр илъэсым къриубыдэу щызыIэрызыгъэхьа школакIуэхэр, студентхэр, аспирантхэр ирагъэблагъэ я зэхуэсым, пщIэ хуащI, яIэт, ягъафIэ.
Мыгъэрей апхуэдэ гъэфIэж пшыхьыр щекIуэкIащ КъБКъУ-м Темыркъан Хьэту и цIэр зезыхьэу иIэ пэшышхуэм. Абы кърихьэлIат Сэбаншы лъэпкъым и лIыкIуэ куэд. Гъэ кIуам къриубыдэу ехъулIэныгъэ зыIэрызыгъэхьа ныбжьыщIэхэм, щIалэгъуалэм я бжыгъэр 100-м нэсырт. Абыхэм ящIыгъут я адэ-анэхэр, благъэхэр, Iыхьлыхьэр. Ди республикэм и жылэ зыбжанэм къикIат ахэр: Зеикъуи, ЛэшкIутIи, Арщыдани, Бахъсэни, Налшыки, Кыщпэки, нэгъуэщI щIыпIэхэми. ГуфIэгъуэ зэIущIэр къызэIуихащ Сэбаншы лъэпкъ зэгухьэныгъэм и Iуэхухэр зезыгъакIуэ-секретарь Чэмал. Къызэхуэсахэм сэлам гуапэкIэ захуигъэза нэужь, абы псэлъапIэр хуит хуищIащ Сэбаншы лъэпкъ зэгухьэныгъэм и тхьэмадэ, техникэ щIэныгъэхэм я кандидат, КъБКъУ-м и доцент Сэбаншы Заур. Абы зэрыжиIамкIэ, лъэпкъым илъэс къэс иригъэкIуэкI мы Iуэхугъуэр нэхъы-бэу зытегъэщIар щIалэгъуалэращ. — Мы гъэм илъэс 15 мэхъу Сэбаншыхэ мыпхуэдэ лъэпкъ зэхыхьэ япэу зэредгъэкIуэкIрэ. Абы дэ щыдубзыхуауэ щытащ зэгухьэныгъэр зэрылэжьэну программэмрэ Уставымрэ, ахэр ди гъуазэуи долажьэ. Абыхэм япкъ иткIэ, дэ илъэс къэс къызыдогъэпэщ нэхъыжьхэм, зи щIалэгъуэхэм я зэIущIэхэр, — къыхигъэщащ тхьэмадэм. — Хуабжьу си гуапэщ ди лъэпкъым щIалэгъуалэ жыджэр куэд къызэрыхэкIыр. Сэбаншы унэцIэр зезыхьэхэм мымащIэу яхэтщ еджэным, спортым, щэнхабзэм, гъащIэм и нэгъуэщI унэтIыныгъэхэм ехъулIэныгъэ лъагэхэр щызэзыгъэгъуэтхэр. Лъэпкъым къытщIэхъуэ апхуэдэ щIэблэ зэчиифIэр дгъэлъэпIэнырщ, дгъэгушхуэнырщ, IуэхугъуэщIэхэм хуэдунэтIынырщ ди гъэфIэж пшыхьым и мурад нэхъыщхьэр. Абыхэм щапхъэ яхуэхъу ди нэхъыжьыфIхэми пщIэрэ щIыхьрэ яхуэфащэщ. Заур и къэпсэлъэныгъэм наIуэ къызэрищIамкIэ, зы илъэси къэмынэу Сэбаншыхэ я лъэпкъым къа- хокI курыт школыр дыщэ медалкIэ къэзыух ныбжьыщIищ-плIы, цIыху 20-м нэс еджапIэ нэхъыщхьэ зэмылIэужьыгъуэхэм щIотIысхьэ, абыхэм ящыщ зыбжанэм ахэр диплом плъыжькIэ къаух. А унэцIэр зезыхьэ школакIуэхэм ящыщу 30-м нэс жыджэру хэтщ республикэм щекIуэкI зэпеуэхэм, олимпиадэхэм, зыкъэгъэлъэгъуэныгъэхэм, текIуэныгъэр зыIэрагъэхьэу. Мы лъэхъэнэм щIэныгъэ нэхъыщхьэ, IэщIагъэ зрагъэгъуэт Сэбаншыхэ ящыщу студенти 100-м щIигъум. Абыхэм яхэтщ ди къэралым и щыхьэр Москва, Санкт-Петербург, Псыхуабэ, Налшык къалэхэм, нэгъуэщI щIыпIэхэми щеджэхэр. Къэралым и аспирантурэхэм, докторантурэхэм я щIэныгъэм щыхагъахъуэ Сэбаншыхэ ящыщу цIыхуи 10-м щIигъум. Къызэхуэсахэм я пащхьэ къыщыпсэлъащ Сэбаншы лъэпкъым и цIыху цIэрыIуэхэу щIэныгъэхэм я докторхэу, профессорхэу Хъусен, Хьэжмурат, Хьэзрэталий сымэ, ныбжьыщIэхэр, абыхэм я адэ-анэхэр, нэгъуэщIхэри. Абыхэм фIыщIэ ин хуащIащ мыпхуэдэ зэхыхьэ гуа-пэ илъэс куэд лъандэрэ лъэпкъым къыхузэзыгъэпэщ жэрдэмщIакIуэхэм, хэкупсэхэм. АдэкIэ Iэгуауэшхуэм щIэту уты-кум кърашащ Сэбаншыхэ я щIалэгъуалэ зэчиифIэхэр. Илъэс блэкIам къриубыдэу ехъулIэныгъэфIхэр зыIэрызыгъэхьахэр я мащIэтэкъым лъэпкъым. Абыхэм ящыщщ Рами-нэ Хьэсен и пхъур, Алинэ Алим и пхъур, Мартин Iэдэм и къуэр, Чэрим Роберт и къуэр, Мурат Iэдэм и къуэр, Альбинэ Алексей и пхъур, Амир Ислъам и къуэр, Алан Ислъам и къуэр, Тимур Руслан и къуэр, Замир Руслан и къуэр, Мадинэ Исмэхьил и пхъур, Аминэ Аслъэн и пхъур, Эрикэ Резуан и пхъур. Зэгухьэныгъэм и советым къыбгъэдэкIыу абыхэм иратащ щIыхь тхылъхэмрэ ахъшэ саугъэтхэмрэ. Сэбаншыхэ я мызакъуэу, адыгэ лъэпкъыр ирогушхуэ, иропагэ апхуэдэ щIэблэ зэчиифIэ хэкум къызэрихъуэм. — ЕхъулIэныгъэ лъагэхэр, текIуэныгъэщIэхэр диIэу ИлъэсыщIэм дыхуоплъэ, — жиIащ зэхуэсыр щызэхуищIыжым лъэпкъ тхьэмадэм. — Пщэдейрей махуэр зей щIалэгъуалэм нэхъыжьхэр дынывохъуэхъу фи мурадыфIхэм фалъэIэсу, лъагапIэщIэхэм фынэсыфу фыпсэуну. КъащIэхъуэ щIэблэр ягъэгуш- хуэн мурадкIэ Сэбаншыхэ ирагъэкIуэкI апхуэдэ зэIущIэр щапхъэ яхурырехъу ди щIыналъэм щыпсэу адрей лъэпкъхэми.
ЖЫЛАСЭ Маритэ.
